Catarroja treballa per a ajudar a pimes, micropimes i autònoms
30 abr. 2020

“Ens trobem en la primera fase del nostre Pla de reactivació econòmica, amb la recollida de dades i impressions per a poder reunir tota la informació necessària de cadascun dels casos en un sector tan heterodoxe com és el de les pimes, micropimes i persones autònomes”, explica Lorena Silvent, vicealcaldessa de Catarroja. “Amb aquesta informació tenim un mapa més real de la situació local i podem administrar els recursos econòmics amb els quals comptem per a pal·liar el major nombre de situacions possibles”, explica Silvent.

El disseny d'aquest Pla de reactivació econòmica comptarà amb 5 eixos principals: la protecció social, l'impuls econòmic, nou pla tributari, pla d'inversions i un fons de contingència.

Així doncs, els treballadors municipals es troben en un intens treball de recollida d'informació que es complementa amb l'enquesta que hi ha penjada en la pàgina web municipal, en la qual es convida a pimes, micropimes i persones autònomes a respondre per a completar eixe mapa de la situació del sector a Catarroja.

Una vegada amb les dades analitzades es passarà a la següent fase en la qual es comptarà amb una quantitat de recursos econòmics importants a més de la col·laboració de totes les regidories que destinaran partides per a compensar la que serà una injecció econòmica important per part de l'administració local.